b'\n_START_ARTICLE_\nUDP\n_START_PARAGRAPH_\nUDP (angl. User Datagram Protocol) \xe2\x80\x93 TCP/IP naudojamas perdavimo protokolas. \xc5\xa0is protokolas yra alternatyva TCP protokolui. Skirtingai nei TCP, UDP n\xc4\x97ra patikimas, neatlieka duomen\xc5\xb3 t\xc4\x97km\xc4\x97s kontrol\xc4\x97s (flow-control) ir neturi klaid\xc5\xb3 atitaisymo mechanizm\xc5\xb3. UDP segmentai gali atvykti ne ta tvarka, kuria buvo siun\xc4\x8diami, kart\xc4\x85 si\xc5\xb3stas segmentas gali atvykti du ir daugiau kart\xc5\xb3 arba neatvykti visai. Segmento ilgis yra ribotas. Kai segmentas trumpas, jis persiun\xc4\x8diamas grei\xc4\x8diau nei per TCP, nes nereikalingos papildomos \xc5\xbeinut\xc4\x97s sesijai prad\xc4\x97ti, taip pat ma\xc5\xbeiau siun\xc4\x8diama antra\xc5\xa1t\xc4\x97s duomen\xc5\xb3. Segmentai gerai tinka balso ir vaizdo perdavimui, kai dalies segment\xc5\xb3 praradimas yra priimtinas (pavyzd\xc5\xbeiui, internetin\xc4\x97je telefonijoje ar televizijoje). UDP neretai naudoja efemerinius portus._NEWLINE_Program\xc5\xb3, naudojan\xc4\x8di\xc5\xb3 UDP, pavyzd\xc5\xbeiai: TFTP, NFS, DNS, NTP, VoIP.'